Преузето са [www.pravno-informacioni-sistem.rs](http://www.pravno-informacioni-sistem.rs/)

На основу члана 17. став 1. Закона о граничној контроли („Службени гласник РС”, број 24/18), члана 43. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон) и члана 2. ст. 3. и 4. Уредбе о условима и поступку отварања и затварања граничних прелаза, њиховој категоризацији, радном времену и начину преласка преко државне границе („Службени гласник РС”, број 98/18),

Влада доноси

**ОДЛУКУ**

**о затварању свих граничних прелаза за улазак у Републику Србију**

"Службени гласник РС", број 37 од 19. марта 2020.

1. Затварају се сви гранични прелази за улазак путника у Републику Србију – у међународном друмском, железничком и речном саобраћају, као и за улазак преко граничних прелаза за погранични саобраћај према суседним земљама.

2. Изузетно, у складу са националним интересима и из хуманитарних разлога, улазак преко граничних прелаза у Републику Србију може се привремено омогућити на основу одобрења надлежног органа државне управе.

3. Привремена обустава уласка путника у Републику Србију преко граничних прелаза из тачке 1. ове одлуке спроводи се у циљу спречавања ширења заразне болести COVID-19 изазване вирусом SARS-CoV-2.

4. Привремена обустава уласка путника у Републику Србију преко граничних прелаза из тачке 1. ове одлуке почиње од 20. марта 2020. године од 08.00 часова.

5. Ова одлука ступа на снагу даном објављивања у „Службеном гласнику Републике Србије”.

05 број 53-2694/2020

У Београду, 19. марта 2020. године

**Влада**

Председник,

**Ана Брнабић,** с.р.